Natværtshuset Café Louise på Nørrebro lukker og slukker, skriver værtshuset på Facebook:

»Det er med sorg i sindet, at vi hermed må meddele, at Cafe Louise lukker. Vi har desværre kæmpet en forgæves kamp om at fortsætte med at have åbent, selvom der var mange muligheder for denne løsning, men vi ved alle, at mod dumhed kæmper selv Guderne forgæves.«

Berlingske har kontaktet Café Louises ejer, Allan Arp-Hansen, men han ønsker på nuværende tidspunkt ikke at forklare, hvad det mere specifikt er for en kamp, caféen har kæmpet.

Tidligere i år sagde Københavns kulturborgmester, Carl Christian Ebbesen (DF), at han ville se nærmere på værtshusets bevilling, efter en statistik viste, at når Københavns Politi rykker ud til ballade på Nørrebro, finder balladen i hvert tredje tilfælde sted på Café Louise.

Berlingske kan ikke få be- eller afkræftet, om Café Louise har mistet sin bevilling, fordi det er fortrolige oplysninger, som Københavns Kommune ikke kan videregive.

På Facebook skriver Café Louise, at den vil holde et brag af en fest, før nøglen drejes om for sidste gang, og sender så en ros ud til stedets gæster:

»Vi vil komme til at savne vores arbejde derinde, men allermest vil vi komme til at savne alle jer skønne gæster, der har været med til at berige vores liv på så mange forskellige måder«.

At dømme ud fra opslagets kommentarfelt er caféens kunder også kede af at skulle sige farvel til det københavnske værtshus.

»Jeg har trådt mange fine dansesko på det skøre gamle værtshus, jeg vil savne det. Vel var der ofte ballade, men langt oftere var der hjerterum og plads til selv den mærkeligste sjæl,« skriver Lotte.

Liv er enig i, at bydelen mister et vartegn: »Nørrebro bliver aldrig helt det samme«, mens Lea spørger:

»Hvor skal vi så gå hen?«